
סדר-היום:
הצעת חוק הביטוח הלאומי (תיקון - דרישת תקופת אכשרה ממי שנמצא בהכשרה מקצועית), התשס"ג-2003, של חבר הכנסת אמנון כהן (פ/1190)

נכחו:
חברי הוועדה:
חיים כץ - היו"ר 

אריה אלדד

מוזמנים:
חה"כ אמנון כהן

איה דביר 
- משרד המשפטים

שרה חורש
- מנהלת אגף הכשרה ופיתוח כוח-אדם, משרד התעשיה, המסחר והתעסוקה

אנה גלוק
- סגנית מנהלת האגף להכשרה מקצועית, משרד התעשיה, המסחר והתעסוקה

סיגל מרד
- לשכה משפטית, משרד התעשיה, המסחר והתעסוקה

שושי בר

- מנהלת תחום אבטלה, מינהל הגמלאות, המוסד לביטוח לאומי

אבי צרפתי
- המוסד לביטוח לאומי

רועי קרת
- לשכה משפטית, המוסד לביטוח לאומי

חזקיה ישראל
- התאחדות התעשיינים

יועצת משפטית:

ג'ודי וסרמן

                                         ירון סיני - מתמחה

מנהלת הוועדה:

וילמה מאור

קצרנית:

טלי רם

הצעת חוק הביטוח הלאומי (תיקון - דרישת תקופת אכשרה ממי שנמצא בהכשרה מקצועית), התשס"ג-2003, של חבר הכנסת אמנון כהן (פ/1190)

היו"ר חיים כץ:


בוקר טוב. אני שמח לפתוח את ישיבת ועדת העבודה, הרווחה והבריאות להיום, יום שני, ה-28 בנובמבר, בהצעת החוק של חבר הכנסת אמנון כהן. בבקשה.


אמנון כהן:

תודה רבה, אדוני היושב-ראש. אני מודה לאדוני שגם נתן לנו זמן - למשרדי הממשלה ולי- שנרחיב קצת את החוק, כך שיהיה אפקטיבי וטוב לעם ישראל.


בהבנה שאליה הגענו - אומנם, עדיין אין תמיכת ממשלה - אבל ביקשו ממני עוד מספר ימים, ואני הבטחתי שאנחנו נקיים דיון בוועדה על-פי הנוסח המוסכם בין משרדי הממשלה, עם הרחבה של החוק, כך שיהיה יותר אפקטיבי וייתן אכן מענה לאותם אזרחים שנכנסים למעגל האבטלה, לאחר מכן רוצים לקבל הכשרה ולהיכנס בחזרה למעגל התעסוקה, ופה באה הצעת החוק שלי המורחבת. 


למעשה, רק על זה אנחנו דנים - הצעת החוק שלי שמגדילה את הקריטריונים מ-12 חודש ל-18 חודש. במקביל, ישנה תוספת שכל האנשים שנמצאים במעגל האבטלה ורוצים לקבל הכשרה בתקופה הזאת - יקבלו איזשהו גמול, כך שיהיה להם חשק לצאת לקורס, שיוכלו לחיות, ואז בעזרת השם ייצאו למעגל העבודה.


על ההסכמה הזאת דיברנו אתמול עם יועץ בכיר לשר התעשיה, המסחר והתעסוקה – שהוא גם במשרד האוצר. משרד התמ"ת, בתיאום עם הביטוח הלאומי - כן מסכימים; לאוצר יש עדיין מעט בעיה, אבל מאחר ששני הכובעים מצויים אצל אותו שר, אני משער שתוך כמה ימים נמצא את הפשרה.


היו"ר חיים כץ:

כלומר, אתה מבקש לדחות את הדיון. 


אמנון כהן:

לא. אני מבקש - בתיאום איתם – שלגבי הנוסח שמביאים נציגי הביטוח הלאומי לגבי הרחבת החוק שלי, היועצת המשפטית של הוועדה תנסח ותרחיב.


ג'ודי וסרמן:

להכניס את כל התיקונים שהיו, כלומר כל הקיצוצים שהיו בחוק ההסדרים חזרה לחוק?


אמנון כהן:

לא את כל התיקונים. גברת שרה חורש תציג את הנוסח, אני לא יכול לתקן את כל העולם. 


ג'ודי וסרמן:

לא לגמרי ברור לי מה אתה כן רוצה להכניס. 


אמנון כהן:

גברת שרה חורש תסביר מה מתואם עם המשרדים. אני לא רוצה לתקן את כל העוולות שהיו בחוק ההסדרים, אבל שלב-שלב. המטרה שלי שזה יעבור. 


לי חשוב שאנשים שנכנסים לתקופה של קורס - שיהיה להם מענה של מחיה, במטרה שאחר-כך ייצאו למעגל התעסוקה. את זה אני רוצה לתקן בהצעת החוק.


אדוני היושב-ראש, אנחנו צריכים להצביע על כך היום בוועדה. 


היו"ר חיים כץ:

עדיין לא התחלנו לדון. 


אמנון כהן:

אני רק מציין מה היו הסיכומים בין משרדי הממשלה. הסיכום היה שאנחנו מקבלים את ההחלטה היום, מסכמים את זה בוועדה, ולגבי ההצבעה במליאה אני דוחה זאת ביומיים-שלושה, זה יתקיים רק בשבוע הבא. נלמד את ההצעה, ואדוני היושב-ראש יחליט. 


שרה חורש:

בוקר טוב, אדוני היושב-ראש. שמי שרה חורש, מנהלת האגף להכשרה במשרד התמ"ת. בכך שהחוק לא עובד כיום, זה בעצם מונע מדורשי עבודה מקבלי דמי אבטלה, ללמוד מקצוע ולהיכנס חזרה למעגל העבודה.


מה שקרה, שקיצצו להם 34% מדמי האבטלה - מתוך 70% שהם מקבלים - בשעה שהם נכנסים להכשרה מקצועית. 


היו"ר חיים כץ:

דברי על מספרים מוחלטים. 


שרה חורש:

מובטל - על-פי החוק, מגיע לו לקבל דמי אבטלה בגין עבודה קודמת שהוא עבד, כשהוא צבר לפחות שנה, הוא מקבל 70% מהשכר הקודם שלו. 


היו"ר חיים כץ:

לכמה ימים? 


ג'ודי וסרמן:

מדמי אבטלה שהיו משתלמים לו. 


אבי צרפתי:


דמי אבטלה למובטל - שפוטר או התפטר מעבודתו - מבוססים על לוח מיוחד שקבוע בחוק. הלוח הזה בממוצע נותן שיעורי החלפת שכר שנעים בין 20% מהשכר הקודם ועד לקצת יותר מ- 70% מהשכר הקודם. ככל שהשכר הקודם למובטל היה גבוה יותר - כך שיעור ההחלפה נמוך יותר. 



לדוגמה: אדם שהיה לו שכר של 15,000 שקל - יקבל כ- 50%.


היו"ר חיים כץ:

מה התקרה של דמי אבטלה?


אבי צרפתי:

שכר ממוצע במשק - 6,900 שקל ברוטו. 


היו"ר חיים כץ:

אם הוא מקבל 10,000 שקל ברוטו, הוא יקבל 6,900?


אבי צרפתי:

לא. הוא יקבל פחות. הוא יקבל כ- 60%, בערך 6,000 שקל. 


אמנון כהן:


קבעתם מפתח - לפגוע בשביל לפגוע. 


אבי צרפתי:

אדם כזה, שהוא מובטל וזכאי לדמי אבטלה - - -


היו"ר חיים כץ:

כמה ימים?


אבי צרפתי:

תלוי בגיל, תלוי במספר התלויים שיש במשפחה. זה נע מ- 50 יום לצעירים עד גיל 25, ועד ל-175 ימים למעל גיל 45, או גיל 35 עם שני ילדים.


היו"ר חיים כץ:

אדם כזה שלא יוצא לכלום.


אבי צרפתי:

הוא מקבל דמי אבטלה - אותם ימים. 


היו"ר חיים כץ:

פוטר מעבודתו, לא רוצה לעבוד יותר -  הוא בן 50 ויש לו שלושה ילדים - הוא מקבל את המכסה של 175 יום, ונגמר הסיפור. 


ג'ודי וסרמן:

הוא לא יקבל את כל מה שמופיע בלוח ד'. 


אבי צרפתי:

מדוע לא? הוא יקבל. 


היו"ר חיים כץ:

הוא יקבל הכל. הסתיימו הימים. במקום לשבת בבית - הוא הולך לקורס והוא לומד.


אבי צרפתי:

במצב החוקי הקיים, הקורס להכשרה מקצועית הוא חלק מימי הזכאות שלו. 


היו"ר חיים כץ:

כלומר, זה שהוא הולך לקורס, לא מוסיף לו יום אבטלה אחד.


אבי צרפתי:

נכון. 


היו"ר חיים כץ:

זאת אומרת, אם הוא יושב בבית ואם הוא הולך לקורס - - -


אמנון כהן:

ראית איזה עוול?


אבי צרפתי:

יתרה מזאת. מובטל שהולך לקורס - - -


קריאה:

מקצצים לו 34%.


אמנון כהן:

לא כדאי לו להיכנס. הוא מפסיד ישר 30%.


היו"ר חיים כץ:

הוא מפסיד 30% בכל מצב. 


אבי צרפתי:

אדם זה - שבמקום ללכת לחפש עבודה באמצעות שירות התעסוקה ולהיות זכאי למה שציינתי קודם - הולך להכשרה מקצועית, הוא מקבל דמי אבטלה מופחתים ב- 30% נוספים. 


אריה אלדד:

זה העוול. 


היו"ר חיים כץ:

זה בחֶלֶם לא היה עובר. אצלנו בארץ זה עובר.


ג'ודי וסרמן:

זה לא חלם. זה חסך הרבה מאוד כסף להכשרות מקצועיות. ההכשרות המקצועיות ירדו בשיעור ניכר, וזה חיסכון גדול.


אמנון כהן:

למי? לא לאוצר. לביטוח הלאומי. 


היו"ר חיים כץ:

זאת אומרת, המובטל הולך ללמוד על חשבונו, במחיר מופחת.


אריה אלדד:

לא על חשבונו. הוא לא משלם. 


היו"ר חיים כץ:

מורידים את משכורתו. הוא לא משלם, אבל במקום לקבל 100 שקל - הוא מקבל 50, או 70, או 80. 


אריה אלדד:

לצורך העניין, אם אדם היה רוצה ללמוד נגרות - היה הולך ומשלם עבור הקורס. פה המדינה נותנת לו את קורס הנגרות, היא רק מענישה אותו בכך שבתקופה שבה הוא היה זכאי לדמי אבטלה, הוא מקבל פחות. 


היו"ר חיים כץ:

מה זאת אומרת מקבל פחות? הוא משלם בכסף שהוא היה אמור לקבל אם הוא לא הולך לקורס. בסיכומו של דבר, זה אותו דבר. 


הוא יגיד: אני לא הולך להכשרה שלכם, אני הולך לקורס מרוכז עצמאי אצל אדם פרטי, ללמוד נגרות.  מדמי האבטלה אני לוקח 30%, משלם לנגר, לומד את זה בצורה מסודרת באופן פרטי, לא בקורס הכשרה - עובר קורס עם מורה פרטי במקום קורס עם 17 תלמידים בכיתה, באותו כסף. 


אריה אלדד:

יש רק בעיה של תעודה.


היו"ר חיים כץ:

עזוב את התעודה. 


ג'ודי וסרמן:

כלומר, אתה מדבר על שני אלמנטים?


אמנון כהן:

מה שמציעה גברת חורש - אנחנו תיאמנו. יש פה הרבה עיוותים. 

אבי צרפתי:

אני מבקש להוסיף שתי נקודות מאוד חשובות. מובטל צעיר - מכיוון שקיצצו את מכסת הימים המירביים שלו מ-138 ימים ל- 50 יום, ואני מדבר על מובטלים עד גיל 25 - הם יהיו זכאים להכשרה מקצועית במשך של 50 יום בלבד.


היו"ר חיים כץ:

כמה מובטלים עד גיל 25 יש?


אבי צרפתי:

יותר מ- 25% מהמובטלים. 


היו"ר חיים כץ:

דבר איתי במספרים מוחלטים. 


אבי צרפתי:

25% מ- 60,000, כלומר כ-15,000.


היו"ר חיים כץ:

כמה מהם הולכים להכשרה מקצועית? 


אבי צרפתי:

אני כבר מגיע למספר הזה - זו הנקודה השנייה החשובה. לפני תיקון חוק ההסדרים, היו בממוצע בחודש כ- 12,000 מובטלים בהכשרות מקצועיות. היום יש פחות מ- 300.


אמנון כהן:

אנשים לא מגיעים, אדוני היושב-ראש. לאנשים כבר נמאס להגיע. הם לא רשומים. 


שרה חורש:

אין להם דמי מחיה. זה מה שניסיתי לומר - שמצד אחד - - -


היו"ר חיים כץ:

את עכשיו מהצד של האוצר או מהצד של התמ"ת?


שרה חורש:

אני מהצד של משרד התמ"ת. 


היו"ר חיים כץ:

מי נציג האוצר פה?


קריאה:

לא פה. 


היו"ר חיים כץ:

זה אותו שר.  האם את תייצגי גם את האוצר?


סיגל מרד:

לא. אנחנו מייצגים את העמדה של שר התמ"ת.


היו"ר חיים כץ:

חבר הכנסת כהן, מה סיכמת עם האוצר?


אמנון כהן:

סיכמתי שהאוצר עדיין צריך לבדוק - הוא רוצה, אבל זה כנראה עולה לו. משרד התמ"ת תומך, הביטוח הלאומי תומך. 


היו"ר חיים כץ:

כמה טוען האוצר שזה עולה לו?


אמנון כהן:

הם יושבים, בימים אלה יסגרו את זה.


היו"ר חיים כץ:

כמה אומר האוצר שזה עולה לו? כדי להעלות את החוק אני צריך לדעת עלויות. 


שרה חורש:


זה לא כסף של האוצר. זה כסף של המוסד לביטוח לאומי. 


היו"ר חיים כץ:

אז המוסד לביטוח לאומי יגיד לנו כמה זה עולה לו. 


אבי צרפתי:

אם מדובר על שני התיקונים גם יחד - כלומר להפסיק את מגבלת הימים, ולהחזיר את ה- 30% למי שמשתתף בהכשרה מקצועית - - - 


אמנון כהן:


סליחה, את מגבלת הימים אני לא מכניס. 


אבי צרפתי:

מגבלת הימים - זה בדיוק מה שהיא אומרת. זה יותר חשוב מהכל. 


שרה חורש:

זה נקרא הרצף.


קריאה:

זאת היתה ההצעה המקורית. 


אבי צרפתי:

שלמשך כל תקופת הקורס הוא יהיה זכאי לדמי קיום. 


ג'ודי וסרמן:

אם כך, אנחנו מדברים על ביטול סעיף 171 לגבי חיילים, ובסעיף 173(א) להגדיל את זה ל- 100%. האם אלה שני התיקונים?


רועי קרת:

עד 18 חודש בסעיף 173(א).


היו"ר חיים כץ:


מהי העלות בשני המישורים?


אבי צרפתי:

אין לי כרגע את הנתונים המדויקים. 


היו"ר חיים כץ:

כדי לקדם את החוק אני צריך את הנתונים, פחות או יותר. 


ג'ודי וסרמן:


לפרוטוקול - אנחנו מדברים על שני תיקונים: ביטול תחולת סעיף 171 לגבי הכשרה מקצועית - עד 18 חודש; 


רועי קרת:

והוספת פסקה ברישה של סעיף 173 שאומרת: יהיה זכאי לדמי אבטלה בכל תקופת ההכשרה, ולא יותר מ- 18 חודש מהתאריך הקובע.


ג'ודי וסרמן:

וגם החזרה מ- 70% ל- 100%, כלומר ביטול הקיצוץ של 30%?


שרה חורש:

כן. 


היו"ר חיים כץ:

אנחנו חוזרים לדיון מסודר. עד עכשיו למדנו את המספרים, הבנו. קיבלתי הערה מחבר הכנסת אלדד שהדיון לא מסודר. אנחנו מכבדים את בקשתו, וחוזרים לדיון מסודר.

שרה חורש:

קודם כל, אני מודה לכם על הדיון - הנושא הוא מאוד מאוד בנפשי - ואספר מדוע. יש לנו היום מצד אחד דורשי עבודה - קרוב ל- 250,000; מצד שני, יש לנו את הפרויקטים של החלפת עובדים זרים. 


אנחנו מכינים פרויקטים, ואין לנו מועמדים, כי הם לא יכולים להחזיק מעמד במשך הקורס.


מה שחשוב מאוד לנושא הזה הוא ביטול שני הסעיפים הדרקוניים האלה, ובצורה כזאת לאפשר לדורשי עבודה מובטלים, להיכנס  ולקבל מקצוע כפי שצריך, כפי שהיה, כפי שהמדינה פעלה.  כל הזמן אמרו לנו: למה רק  30,000? צריך 300,000 בשנה.


היו"ר חיים כץ:

האם את יודעת כמה זה עולה? 


שרה חורש:

הקורסים - אני יודעת כמה זה עולה. 


קריאה:

לא. דמי האבטלה. 


אבי צרפתי:

עשרות מיליונים. 


אמנון כהן:

מעל חמישה מיליון שקל. 


היו"ר חיים כץ:

חבר הכנסת אמנון כהן, תאמין לי שאני מנסה לעזור לך מאחר שאני מכיר את מצב המשק, והצעת החוק שלך היא הצעה חשובה - ויש לי עניין לעזור לך מאחר שאני מכיר את רגישותך החברתית. 


אמנון כהן:

תודה רבה, אדוני היושב-ראש. 


אריה אלדד:

שאלה להבהרה: את הקורסים משלם משרד התמ"ת; את דמי האבטלה משלם הביטוח הלאומי. נדמה לי שאנשים כאן מחזיקים כל אחד את המספרים שלו, פחות או יותר. 


רועי קרת:

זה תלוי כמה אנשים בשנה הבאה יתחילו הכשרות מקצועיות, כי שמעתם שזה ירד מ-12,000 בחודש בשנה שעברה ל- 300 השנה. בהנחה שזה יחזור למספר הקודם - זה יעלה מיליונים. 

שרה חורש:

אני מציעה לדבר על 10,000 לשנה.


היו"ר חיים כץ:

אנחנו לא מתרגשים מכמה זה יעלה. אנחנו רוצים לדעת בית הלל ובית שמאי.  


אבי צרפתי:

דמי אבטלה ממוצעים הם 47% מהשכר הממוצע, שזה כ- 3,300 שקל בחודש, בהנחה ש- 5,000 מובטלים ישתתפו בהכשרות מקצועיות. 


היו"ר חיים כץ:

אל תדבר אתי באחוזים. 


אבי צרפתי:

ההערכה היא, שאם 5,000 אנשים מובטלים - בתנאי החוק החדשים - ישתתפו בהכשרות מקצועיות, זה יעלה 16 מיליון שקל. 


אמנון כהן:

במידה ויכשירו אותם בשנה אחת. אי-אפשר להכשיר את כולם בשנה אחת. 


ג'ודי וסרמן:

ההנחה שלכם שיהיו 5,000, או 15,000?


אבי צרפתי:

זאת הנחה. 


אמנון כהן:

בשנה אחת? יש מקום לתת לכולם קורסים?


אבי צרפתי:

היו מקומות ל- 12,000 בשנה אחת. 


אמנון כהן:

אבל סגרתם מקומות. 


שרה חורש:

ניערך מחדש.


אדוני היושב-ראש, תקציב ההכשרה קיים, לא צריך להעלות אותו פה. הוא מובנה, הוא מסודר.

היו"ר חיים כץ:

כמה זה עולה?


שרה חורש:

תלמיד עולה לקורס ממוצע - 8,000 שקל, לכל הקורס.


היו"ר חיים כץ:

כלומר, את מדברת על ארבעה מיליון. 


אריה אלדד:

היא אומרת שהיום התקציב קיים, רק לא מנוצל. 


רועי קרת:

זה לא חלק מהעלות של ההצעה הזאת. 


שרה חורש:

אני לא מציעה לדבר על זה.


היו"ר חיים כץ:

היועצת המשפטית של הוועדה אמרה לי בסדר. 


היו"ר חיים כץ:

חזקיה ישראל, ביקשנו שתגיד מה שהיית צריך להגיד.


אמנון כהן:

הוא אמר כבר בפעם הקודמת. 


רועי קרת:

תיקון קל - 16 מיליון שקל זה לחודש אחד. בממוצע, בהכשרה מקצועית - - -


היו"ר חיים כץ:

192 מיליון. 16 כפול 12. 


אבי צרפתי:

יש הרבה מאוד קורסים שנמשכים עד שישה חודשים. 


רועי קרת:

האורך הממוצע של התוספת יהיה ארבעה-חמישה חודשים. זה המספר שצריך להכפיל. 

ג'ודי וסרמן:

לשנה, על כמה אנחנו מדברים?


אבי צרפתי:

כ- 60-70 מיליון שקל. 


שרה חורש:

זה כאילו את מדברת על 12 או 13 אלף תלמידים בשנה.


היו"ר חיים כץ:

אנחנו נוריד את זה מ"אל המעיין". מקורות מימון - אל המעיין....


אמנון כהן:

מהתעשייה האווירית...


ג'ודי וסרמן:

אדוני היושב-ראש, אני מקריאה בערך את התכנים של הנוסח - זה ינוסח באופן מדויק אחרי הישיבה. 


יהיה תיקון לסעיף 173, ובמקום סעיף קטן (ג) - המופיע בו כיום - ייאמר שהוראות סעיף 171 לחוק לא יחולו על מי שקיבל דמי אבטלה לפי סעיף זה. זה תיקון לסעיף 173.


בסעיף 173(א), במקום "לבין 70% מדמי האבטלה שהיה זכאי להם אילו היה מובטל" יבוא "למלוא דמי האבטלה". 


רועי, האם זה כולל גם את התיקון של במקום "360 ימים" יבוא "540 ימים"?


היו"ר חיים כץ:

זה כבר הופך להיות מיותר. תרשמי 360.


רועי קרת:

תיקון - מדובר על 171 ו- 171א לא יחולו. 


ג'ודי וסרמן:

171א זה ארבע שנים. 


רועי קרת:

בסדר. זאת גם מגבלה שיכולה למנוע את הזכאות לתשלום. 


ג'ודי וסרמן:

אז לעניין 173 - לא רק ש- 171 לא יחול, אלא 171א לא יחול. 

היו"ר חיים כץ:

האם קיימים קורסים של שנה וחצי?


קריאה:

לא. 


היו"ר חיים כץ:

תורידו את זה ל- 360 יום. 


קריאות:

- - -

היו"ר חיים כץ:


זה לא משנה. סופרים ימים קלנדריים. 

ג'ודי וסרמן:


אני אנסח את זה לאחר הישיבה לפי שלוש ההחלטות שהתקבלו. 


היו"ר חיים כץ:

אני מעלה את הצעת החוק להצבעה, בהבנות ובתיקונים שהתקבלו פה, והיועצת המשפטית של הוועדה תנסח זאת ברוח התיקונים. אני מקווה שמשרד האוצר יגיד שהוא תומך- ודאי בימים קשים כאלה, כשראינו את רצון הביטוח הלאומי ומשרד התמ"ת.

 אנחנו מסמנים את העלות של הצעת החוק כ- 70 מיליון שקל, כאשר מדובר על כך שהמימון יבוא מהרזרבות. 

מי בעד הצעת החוק?


ה צ ב ע ה

בעד  - 3

נגד - אין

נמנעים - אין

הצעת חוק הביטוח הלאומי (תיקון - דרישת תקופת אכשרה ממי שנמצא בהכשרה מקצועית), התשס"ג-2003, אושרה בקריאה ראשונה.

היו"ר חיים כץ:
מאחר שהנוכחים פה הצביעו בעד, ואין אחרים שלא תמכו - זה התקבל. 

תודה רבה, הישיבה נעולה.


הישיבה ננעלה בשעה 09:30.

